Document ID: 32006D0656

32006D0656
L 271/71
JURNALUL OFÍCIAL AL UNIUNII EUROPENE
DECIZIA COMISIEI
din 20 septembrie 2006
de stabilire a condițiilor de sănătate animală și a cerințelor de certificare aplicabile importului de pește pentru scopuri ornamentale
[notificată cu numărul C(2006) 4149]
(Text cu relevanță pentru SEE)
(2006/656/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 19 alineatul (3), articolul 20 alineatul (3) și articolul 21 alineatul (1),
întrucât:
(1)
Prin Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare care se aplică importului de pești de acvacultură vii, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (2) s-au stabilit o listă a statelor terțe sau a părților din state terțe din care statele membre sunt autorizate să importe, pentru creștere în Comunitate, pești vii, icre și gameți ai acestora, precum și condițiile de sănătate animală și cerințele de certificare aplicabile pentru astfel de loturi.
(2)
Decizia 2003/858/CE nu se aplică peștilor tropicali ornamentali crescuți permanent în acvariu, astfel încât condițiile de sănătate animală și cerințele de certificare pentru peștii tropicali ornamentali nu sunt armonizate la nivelul Comunității.
(3)
Există un comerț semnificativ cu pești ornamentali cu țările terțe și s-a pus problema aplicării Deciziei 2003/858/CE și în cazul peștilor ornamentali.
(4)
Anumite țări terțe au fost incluse în anexa I la Decizia 2003/858/CE exclusiv pentru exportul de pești ornamentali de apă rece. Prin urmare, aceste state ar trebui să figureze în anexa I la prezenta decizie.
(5)
În prezent, 14 state membre au întocmit certificate naționale de sănătate animală asociate condițiilor diferite de sănătate animală pentru peștii ornamentali. Pentru simplificare, în beneficiul punctelor de control la frontierele Comunității, al industriei europene de pești ornamentali și al partenerilor comerciali din țările terțe, este necesară armonizarea acestor condiții de sănătate animală și a modelelor de certificate.
(6)
Condițiile de sănătate animală și modelele de certificate pentru peștii ornamentali trebuie să fie stabilite în conformitate cu condițiile și certificatele prevăzute de Decizia 2003/858/CE, ținând cont de utilizarea specifică a acestor animale în Comunitate și de situația sănătății animale din țara terță în cauză, în vederea evitării introducerii și propagării bolilor care pot avea repercusiuni considerabile asupra stocurilor de pești de crescătorie și de pești sălbatici din Comunitate.
(7)
Directiva 96/93/CE a Consiliului din data de 17 decembrie 1996 privind certificarea animalelor și a produselor animaliere (3) stabilește standardele în materie de certificare. Normele și principiile aplicate de agenții țărilor terțe responsabili cu certificarea ar trebui să furnizeze garanții echivalente celor prevăzute de directiva respectivă.
(8)
Prezenta decizie trebuie să se aplice fără a aduce atingere dispozițiilor comunitare sau naționale privind conservarea speciilor.
(9)
Statele membre și țările terțe au nevoie de un interval de timp pentru a se adapta la noile cerințe de certificare aplicabile importurilor. Prin urmare, prezenta decizie nu trebuie să se aplice imediat.
(10)
Prezenta decizie a fost comunicată țărilor terțe pentru comentarii, în conformitate cu Acordul OMC privind măsurile sanitare și fitosanitare.
(11)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Sferă de aplicare
(1) Prezenta decizie stabilește normele armonizate de sănătate animală pentru importurile de pești ornamentali în Comunitate.
(2) Prezenta decizie se aplică:
(a)
peștilor capturați în mediu natural și importați pentru utilizarea în scopuri ornamentale;
(b)
peștilor ornamentali importați de operatorii portuari și de comercianții cu ridicata;
(c)
peștilor ornamentali importați în magazinele de animale de companie, centrele de grădinărit, iazurile de grădină, acvariile pentru expoziție și pentru alte destinații comerciale similare, fără contact direct cu apele comunitare.
Articolul 2
Definiții
În sensul prezentei decizii, pe lângă definițiile prevăzute la articolul 2 din Directiva 91/67/CEE, se aplică și următoarele definiții. Prin următoarele se înțelege:
(a)
„pești ornamentali”: peștii ținuți, crescuți sau introduși pe piață în scopuri exclusiv ornamentale;
(b)
„pești ornamentali de apă rece”: peștii ornamentali din specii sensibile la una sau mai multe din următoarele boli: necroza hematopoietică epizootică (NHE), anemia infecțioasă a somonului (AIS), septicemia hemoragică virală (SHV), necroza hematopoietică infecțioasă (NHI), viremia de primăvară a crapului (VPC), boala bacteriană a rinichiului (BKD), necroza pancreatică infecțioasă (NPI), virusul herpetic al crapului koï (KHV) și infecția cu Gyrodactylus salaris;
(c)
„pești tropicali ornamentali”: peștii ornamentali, alții decât cei de apă rece;
(d)
„operatori portuari”: societățile sau persoanele care furnizează pești ornamentali comercianților cu amănuntul sau cu ridicata, importând loturile în nume propriu, și care livrează diversele comenzi direct clienților din Comunitate.
Articolul 3
Condiții pentru importul de pești ornamentali de apă rece
Statele membre autorizează importul de pești ornamentali de apă rece pe teritoriul lor numai în cazul în care aceștia:
(a)
provin dintr-un stat care figurează pe lista:
(i)
din anexa I la Decizia 2003/858/CE sau
(ii)
din partea I a anexei I la prezenta decizie;
(b)
lotul prezintă garanții, în special în ceea ce privește ambalarea și etichetarea, și corespunde cerințelor suplimentare specifice prevăzute în certificatul de sănătate animală elaborat în conformitate cu modelul prezentat în anexa II, cu respectarea notelor explicative prevăzute în anexa III;
(c)
au fost transportați în condiții care să nu le altereze starea de sănătate.
Articolul 4
Condiții pentru importul de pești tropicali ornamentali
Statele membre autorizează importul de pești tropicali ornamentali pe teritoriul lor numai în cazul în care aceștia:
(a)
provin dintr-un stat prevăzut în lista de la partea a II-a a anexei I la prezenta decizie;
(b)
lotul prezintă garanții, în special în ceea ce privește ambalarea și etichetarea, și corespunde cerințelor suplimentare specifice prevăzute în certificatul de sănătate animală elaborat în conformitate cu modelul prezentat în anexa IV, cu respectarea notelor explicative prevăzute în anexa III; și
(c)
au fost transportați în condiții care să nu le altereze starea de sănătate.
Articolul 5
Proceduri de control
Peștii ornamentali importați din țări terțe fac obiectul unor controale sanitar-veterinare la punctul de control la frontiera statului membru de destinație, în temeiul articolului 8 al Directivei 91/496/CEE a Consiliului (4), iar documentul sanitar-veterinar comun de intrare prevăzut de Regulamentul (CE) 282/2004 al Comisiei (5) se completează în mod corespunzător.
Articolul 6
Prevenirea contaminării apelor naturale
(1) Peștii ornamentali importați în temeiul prezentei decizii nu sunt lăsați liberi în exploatații piscicole sau în alte instalații din care ar putea să scape, să intre în contact și să contamineze apele naturale ale Comunității.
(2) Apa utilizată pentru transportul loturilor se tratează astfel încât să se evite contaminarea sistemelor hidrografice naturale ale Comunității.
Articolul 7
Data aplicării
Prezenta decizie se aplică după șase luni de la data publicării.
Articolul 8
Prezenta decizie se adresează statelor membre.
Adoptată la Bruxelles, 20 septembrie 2006.

Labels: 0
3
15
6